CELEX: 62012CN0310
Language: el
Date: 2012-06-27 00:00:00
Title: Υπόθεση C-310/12: Προσφυγή της 27ης Ιουνίου 2012 — Ευρωπαϊκή Επιτροπή κατά Ουγγαρίας

24.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 366/22
            
         Προσφυγή της 27ης Ιουνίου 2012 — Ευρωπαϊκή Επιτροπή κατά Ουγγαρίας
   (Υπόθεση C-310/12)
   2012/C 366/38
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: P. Hetsch, D. Düsterhaus και A. Sipos)
   
      Καθής: Ουγγαρία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Ουγγαρίας παρέβη τις υποχρεώσεις που υπέχει από την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (1), μη έχοντας θεσπίσεις τις νομοθετικές, κανονιστικές και διοικητικές διατάξεις που είναι αναγκαίες για την προσαρμογή της νομοθεσίας της προς την οδηγία, σύμφωνα με το άρθρο 40 της οδηγίας, ή, τουλάχιστον, μη έχοντας ανακοινώσει στην Επιτροπή το κείμενο των διατάξεων αυτών.
            
         
               —
            
            
               να επιβάλει στην Ουγγαρία, σύμφωνα με το άρθρο 260, παράγραφος 3, ΣΛΕΕ, χρηματική ποινή 27 316,80 ευρώ ημερησίως από την ημερομηνία δημοσιεύσεως της αποφάσεως, δεδομένου ότι η Ουγγαρία δεν ανακοίνωσε στην Επιτροπή τις θεσπισθείσες εθνικές διατάξεις για τη μεταφορά της οδηγίας 2008/98/ΕΚ στο εθνικό δίκαιο.
            
         
               —
            
            
               να καταδικάσει την Ουγγαρία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών, αποτελεί το κύριο νομικό εργαλείο σ’ αυτόν τον τομέα και ορίζει, μεταξύ άλλων, τις βασικές έννοιες σχετικά με τη διαχείριση των αποβλήτων, όπως, για παράδειγμα, αυτές των αποβλήτων, της ανακυκλώσεως ή της αξιοποιήσεως.
   Η ταχθείσα προθεσμία για τη μεταφορά της εν λόγω οδηγίας έληξε στις 12 Δεκεμβρίου 2010. Η Ουγγαρία ενημέρωσε την Επιτροπή ότι οι νομοθετικές εργασίες για τη μεταφορά της οδηγίας στην εθνική έννομη τάξη δεν είχαν ολοκληρωθεί. Επειδή μέχρι σήμερα, οι περί μεταφοράς διατάξεις ακόμη δεν έχουν θεσπιστεί, η Επιτροπή θεωρεί ότι η Ουγγαρία δεν εξεπλήρωσε τις υποχρεώσεις της σχετικά με την πλήρη μεταφορά της οδηγίας στην εσωτερική έννομη τάξη.
   Σύμφωνα με το άρθρο 260, παράγραφος 3, ΣΛΕΕ, όταν η Επιτροπή υποβάλλει στο Δικαστήριο προσφυγή βάσει του άρθρου 258 ΣΛΕΕ, μπορεί να ζητήσει από το Δικαστήριο να επιβάλει στο οικείο κράτος μέλος, με την απόφαση που διαπιστώνει την παράβαση, να ανακοινώσει στην Επιτροπή τα μέτρα μεταφοράς στο εθνικό δίκαιο μιας οδηγίας που εκδόθηκε σύμφωνα με νομοθετική διαδικασία ή μπορεί να υποδείξει το ύψος του κατ’ αποκοπήν ποσού ή της χρηματικής ποινής που οφείλει να καταβάλει το εν λόγω κράτος και που η Επιτροπή κρίνει κατάλληλο για την περίσταση. Σύμφωνα με την ανακοίνωση της Επιτροπής σχετικά με την εφαρμογή του άρθρου 260, παράγραφος 3, ΣΛΕΕ (2), η Επιτροπή προέβη στον υπολογισμό της προταθείσας χρηματικής ποινής σύμφωνα με την μέθοδο που προβλέπεται στην ανακοίνωση για την εφαρμογή του άρθρου 228 ΕΚ.
   
      (1)  ΕΕ L 312, σ. 3.
   
      (2)  ΕΕ C 12 της 15.1.2011, σ. 1.